P. Farkas, poslanec: (2001-09-06):
Uvedený návrh bol doručený poslancom Národnej rady Slovenskej republiky v stanovenej lehote, čím boli splnené podmienky určené § 72 ods. 1 zákona Národnej rady Slovenskej republiky o rokovacom poriadku, t. j. doručenie návrhu najmenej 15 dní pred schôdzou Národnej rady, na ktorej sa uskutoční jeho prvé čítanie. Predseda Národnej rady posúdil uvedený návrh podľa § 70, § 71 ods. 1 zákona Národnej rady Slovenskej republiky o rokovacom poriadku a podľa legislatívnych pravidiel zaradil ho na rokovanie 51. schôdze Národnej rady Slovenskej republiky. Ako spravodajca v prvom čítaní si osvojujem stanovisko, že predmetný návrh spĺňa z formálnoprávnej stránky všetky náležitosti návrhu zákona uvedené v § 67 a § 68 zákona Národnej rady Slovenskej republiky o rokovacom poriadku Národnej rady. Ďakujem, pán predsedajúci. I. Presperín, podpredseda NR SR: Ďakujem pekne, pán poslanec, za vaše vystúpenie. Prerušujem rokovanie o tomto bode programu. Ďalej budeme pokračovať prvým čítaním o vládnom návrhu zákona, ktorým sa mení a dopĺňa zákon č. 366/1999 Z. z. o daniach z príjmov v znení neskorších predpisov. Vládny návrh zákona ste dostali ako tlač 1149, návrh na pridelenie vládneho návrhu zákona na prerokovanie výborom Národnej rady máte v rozhodnutí predsedu Národnej rady č. 1265. Z poverenia vlády Slovenskej republiky návrh zákona uvedie ministerka financií Slovenskej republiky Brigita Schmögnerová. Prosím, pani ministerku, aby sa ujala slova. B. Schmögnerová, ministerka financií SR: Ďakujem pekne. Vážená poslanecká snemovňa, predkladám vám z poverenia vlády návrh, ktorým sa mení a dopĺňa zákon č. 366/1999 Z. z. o daniach z príjmov. Dôvodom jeho predloženia je plnenie uznesenia vlády Slovenskej republiky č. 45, ktorým sme sa zaviazali riešiť otázku daňových pásiem nezdaniteľných častí, základ dane pri dani z príjmov fyzických osôb a nákladových položiek pri dani z príjmov právnických osôb v nadväznosti na podmienky vývoja slovenského hospodárstva. Súčasná sadzba dane z príjmov fyzických osôb sa v predloženom návrhu zákona navrhuje znížiť v prvom daňovom pásme z doterajších 12 % na 10 % a v najvyššom daňovom pásme z doterajších 42 % na 38 %. Súčasne sa navrhuje aj úprava v rámci daňových pasiem tak, že sa znižuje doterajších 7 pásiem na 5 pásiem a upravujú sa rozpätia týchto pásiem a tiež aj sadzby dane v jednotlivých daňových pásmach. Ďalšie zníženie daňového zaťaženia príjmov fyzických osôb sa navrhuje pre tých daňovníkov, ktorí majú príjmy z poľnohospodárskej výroby, lesného a vodného hospodárstva. Ďalej sa navrhuje zníženie daňového zaťaženia príjmov tých fyzických osôb, ktoré sú podnikatelia, ak sumu dane, o ktorú prevyšuje ich daňová povinnosť výšku dane vypočítanú sadzbou dane platnou pre právnické osoby, vynaložia na obstaranie hmotného investičného majetku. Po prvýkrát sa tým do slovenského daňového zákona dostáva tzv. investičný úver, ktorý má podporiť investovanie v tomto prípade fyzických osôb podnikateľov. Návrhom zákona sa zavádza mechanizmus valorizácie nezdaniteľnej časti základu dane na daňovníka prostredníctvom koeficientu, ktorý sa ustanovuje na príslušné zdaňovacie obdobie zákonom o štátnom rozpočte. V návrhu sa spresňujú a dopĺňajú aj ustanovenia o paušálne dane. Napr. sa zvyšuje doterajšia čiastka rozhodujúcich príjmov z 1,5 mil. na 2 mil. Spresňuje sa spôsobom uplatňovania príspevku na doplnkové dôchodkové poistenie pri výpočte preddavku na daň z príjmov zo závislej činnosti a z funkčných požitkov. Spresňujú sa ustanovenia v zdaňovaní majetkových prírastkov v nadväznosti na navrhované úpravy v zákone č. 511/1992 Zb. o správe daní a poplatkov. Navrhuje sa nové znenie ustanovenia o možnosti fyzických osôb rozhodnúť o použití 1 % z čiastky zaplatenej dane na verejnoprospešné účely, ktoré podrobne rieši postup, akým sa toto rozhodnutie daňovníkov v praxi bude uplatňovať, čím sa celý proces stane transparentným a kontrolovateľným vzhľadom na to, že v konečnom dôsledku ide o použitie prostriedkov štátneho rozpočtu. V súvislosti s úpravou uvedenou v ustanoveniach je nevyhnutné v čl. II navrhovaného zákona doplniť aj zákon Slovenskej národnej rady č. 323/1992 Zb. o notároch a notárskej činnosti v znení neskorších predpisov. V časti novely zákona, ktorá sa vzťahuje na právnické osoby, je navrhnuté postupné znižovanie sadzby dane z príjmov právnických osôb v roku 2002 – 2006 tak, že na rok 2002 sa navrhuje zníženie sadzby dane z doterajších 21 % na 26 % a v ďalších uvádzaných rokoch sa táto sadzba navrhuje každoročne znížiť o 2 % až na úroveň 18 % v roku 2006. K tomuto chcem dodať, že na základe určitých politických rokovaní poslanecké kluby vládnej koalície s výnimkou jedného jediného súhlasili s tým, že v tomto prípade sa podporí pozmeňujúci návrh, kde sadzba dane sa v roku 2002 zníži na 25 % a nebude sa riešiť ďalšie každoročné znižovanie daní, tak ako som to pred chvíľočkou aj povedala. Za účelom zníženia možnosti daňových únikov a zakladania spoločností za iným ako podnikateľským účelom sa stanovuje aj minimálna ročná preddavková daň, ktorú je však možné odpočítať z dane vypočítanej z vytvorených budúcich ziskov. Ďalej chcem ešte veľmi stručne povedať, že cieľom zosúladiť podmienky na poskytovanie úľavy na dani z príjmov podľa § 35a so zákonom o štátnej pomoci sa ustanovuje, že tento režim, ktorý sme tam zaviedli, bude platiť len pre daňovníkov vzniknutých do 31. decembra 2002. Napokon sa tam ešte zavádza aj možnosť zahrnovať do daňových výdavkov aj opravné položky k nedobytným pohľadávkam, zvyšuje sa hranica, ďalej sa zavádza aj možnosť zrýchleného odpisovania s účinnosťou od 1. 1. 2003. Vzhľadom na to, že nie je tu dostatok času, aby som podrobne uviedla niektoré ďalšie časti zákona, predpokladám, že pri druhom čítaní bude na to priestor. Chcem preto požiadať poslaneckú snemovňu, aby podporila vládny návrh do druhého čítania. Ďakujem. I. Presperín, podpredseda NR SR: Ďakujem pekne, pani ministerka. Prosím, pán spravodajca, máte slovo.